Rojen je bil v Novem mestu, sicer pa prihaja iz Ždinje vasi. Svojo prvo pesem »Ljubim, ljubiš« je posnel leta 2007 in jo brez uspeha poslal na razpis za Melodije morja in sonca. Istega leta je nase opozoril z zmago na prvem slovenskem spletnem glasbenem tekmovanju Hitmania. Za nagrado je prejel pogodbo z založbo Nika Records. Dve leti pozneje je nastopil na dveh slovenskih festivalih: Slovenski popevki s »Ti veš« in Narečni popevki z »Brez Dolenca ni Slovenca«. Leta 2009 se je poskusil prijaviti tudi na Emo, a je bila njegova skladba »Greva do neba« izbrana le kot rezerva, tako da na samem festivalu ni nastopil. Na oder Slovenske popevke se je ponovno vrnil že leto pozneje (»Mozaik«), nazadnje pa je na njej nastopil leta 2012 (»Manj je več«). Leta 2011 je sodeloval v Misiji Evrovizija, izboru za slovenskega predstavnika na Pesmi Evrovizije 2012 v Bakuju. Kot edinemu moškemu se mu je uspelo uvrstiti med prvo osmerico, kjer pa je izpadel prvi in končal na 8. mestu.